als_Latn dik_Latn sag_Latn
Në këtë intervistë dhënë për gazetën “Epoka e re”, ai ka vlerësuar se Vetëvendosja! e ka programin më të mirë nga të gjitha partitë e tjera politike. “Jo vetëm unë, por secili që mund të punojë mirë i duhet politikës. Unë shkova në Lëvizjen Vetëvendosje! për arsye të shumta. Aktualisht është koha e programeve dhe secili prej nesh është në kërkim të programit më të mirë. Në këtë rast, Lëvizja Vetëvendosje! ka programin më të mirë, ka dëshmuar se ka seriozitet si dhe ka shumë vlera brenda vetës. Ka një program të qartë i cili duhet të përkrahet”, ka deklaruar Lajçi.
Ai ka vlerësuar se Kosova ka nevojë për një model të ri të qeverisjes dhe pret që më 11 qershor qytetarët t’ia japin shansin Vetëvendosje!-s. “Do të përpiqemi dhe të punojmë për fitore. Lëvizja Vetëvendosje! është i vetmi subjekt që jep mundësi ndryshimi. Vetëm Vetëvendosja! do të qeverisë ndryshe, kurse të tjerët janë vetëm një përsëritje e qeverisjes që ka ekzistuar tash e 17 vjet. Kosova ka nevojë për një model të ri të qeverisjes. Kosova ka nevojë për ndryshime dhe ky ndryshim duhet të shprehet më 11 qershor. Do të ishte mirë që kësaj radhe të shkohet kah ndryshimi. Rinia duhet ta votojë Vetëvendosje!-n sepse e ka programin më të mirë i cili duhet të provohet. Po ashtu, Vetëvendosja ka një strukturë e cila nuk është e korruptuar siç janë të tjerët. Qytetarët duhet t’ia japin shansin Vetëvendosje!-s”, është shprehur Lajçi, duke shtuar se vetëm Lëvizja Vetëvendosje! mund të sjellë ndryshime në qeverisjen e vendit. “Mendoj se koha është për ndryshime sepse brenda këtyre viteve jemi ballafaquar me një sistem të korruptuar, me një sistem të padrejtësisë, si dhe ka pasur dështim të menaxhimit në arsim, në shëndetësi dhe pothuajse në të gjitha fushat e tjera. Duhet të ketë një menaxhim më të mirë të shtetit. Kosova e meriton këtë, sidomos për shkak të sakrificës së popullit të saj. Kemi nevojë për shtet ligjor i cili jep perspektivë zhvillimore dhe prosperon drejt integrimeve evropiane. Por, të gjitha këto kanë ngecur për shkak se nuk janë trajtuar si duhet gjatë qeverisjeve të deritanishme”, ka theksuar Lajçi.
“Epoka e re”: Z. Lajçi, cilat janë arsyet që ju shtynë t’i bashkoheni Lëvizjes Vetëvendosje!? Dhe a mendoni se edhe më tutje skena politike ka nevojë për ju?
Lajçi: Jo vetëm unë, por secili që mund të punojë mirë i duhet politikës. Unë shkova në Lëvizjen Vetëvendosje! për arsye të shumta. Aktualisht është koha e programeve dhe secili prej nesh është në kërkim të programit më të mirë. Në këtë rast, Lëvizja Vetëvendosje! ka programin më të mirë, ka dëshmuar se ka seriozitet si dhe ka shumë vlera brenda vetës. Ka një program të qartë i cili duhet të përkrahet. Mendoj se është koha për ndryshime sepse brenda këtyre viteve jemi ballafaquar me një sistem të korruptuar, me një sistem të padrejtësisë, si dhe ka pasur dështim të menaxhimit në arsim, në shëndetësi dhe pothuajse në të gjitha fushat e tjera. Duhet të ketë një menaxhim më të mirë të shtetit. Kosova e meriton këtë, sidomos për shkak të sakrificës së popullit të saj. Kemi nevojë për shtet ligjor i cili jep perspektivë zhvillimore dhe prosperon drejt integrimeve evropiane. Por të gjitha këto kanë ngecur për shkak se nuk janë trajtuar si duhet gjatë qeverisjeve të deritanishme.
“Epoka e re”: A ndieni përgjegjësi edhe ju për këto ngecje meqë më herët keni qenë pjesë e LDK-së, pastaj edhe AAK-së që e kanë qeverisur vendin?
Lajçi: Unë nuk kam qenë pjesë e qeverisjes në nivelin qendror, por vetëm në nivelin lokal. Gjatë asaj kohe mendoj se kam punuar mirë. Prandaj për pjesën tjetër nuk kam ndonjë përgjegjësi, sepse nuk kam menaxhuar asnjë dikaster qeveritar.
“Epoka e re”: Ju jeni kandidat për deputet nga radhët e Lëvizjes Vetëvendosje! Besoni se do të bëheni deputet?
Lajçi: Do të përpiqemi dhe duhet të punojmë për fitore. Lëvizja Vetëvendosje! është i vetmi subjekt që jep mundësi ndryshimi. Vetëm Vetëvendosja! do të qeverisë ndryshe, kurse të tjerët janë vetëm një përsëritje e qeverisjes që ka ekzistuar tash e 17 vjet. Kosova ka nevojë për një model të ri të qeverisjes. Kosova ka nevojë për ndryshime dhe ky ndryshim duhet të shprehet më 11 qershor.
“Epoka e re”: A do t’i qëndroni besnik Vetëvendosje!-s edhe nëse nuk bëheni deputet?
Lajçi: Shpresoj shumë që Lëvizja Vetëvendosja! do të vijë në pushtet dhe do ta jetësojë programin qeverisës. Por, pavarësisht prej rezultatit zgjedhor, unë do të jem pjesë e Vetëvendosje!-s.
“Epoka e re”: Si e shihni garën e 11 qershorit, në të cilën do të përballen koalicioni i krahut të luftës, PDK-AAK-Nisma, koalicioni i paqes LDK-AKR-Alternativa dhe Lëvizja Vetëvendosje?
Lajçi: Në Kosovë koalicionet po bëjnë garë e jo programet e tyre. Nuk e kemi asnjë parti të regjistruar si krahu i luftës apo si krahu i paqes. Lufta është bërë në tërë Kosovën. Do të ishte mirë që gara të bëhet në mes të programeve e jo në mes të krahut të luftës dhe krahut të paqes.
“Epoka e re”: Ju ka befasuar krijimi i koalicionit PDK-AAK-Nisma?
Lajçi: Krijimi i këtij koalicioni është përforcim i të njëjtit model të punës çfarë ka qenë tash e sa vite, prandaj nuk besoj se do të sjellë diçka të mirë, sepse vetëm e ka forcuar një model i cili është i sprovuar në jetën shoqërore dhe politike të Kosovës. Ramushi, edhe pse mund të ketë vullnet të mirë, duhet ta dëgjojë PDK-në dhe programin e saj.
“Epoka e re”: A gaboi ish-partia juaj, AAK-ja, edhe lideri i saj, që bënë koalicion me PDK-në?
Lajçi: Po. Lideri i AAK-së Ramush Haradinaj pati deklaruar se do të ketë vija të kuqe për PDK-në, por pas tri-katër ditëve e ndryshoi mendimin, që nuk e shprehte një përkushtim i cili do të mund të qëndrojë dhe të mund t’i besohej krejt. Megjithëse mbetet të sprovohet, por ka shënuar indikacione se mund të mos besohet.
“Epoka e re”: Mund të mos i besohet Haradinajt edhe sa i përket çështjes së demarkacionit?
Lajçi: Këtu ka ende deklarata të mira, por ai ka shkuar me PDK-në e cila ka të aprovuar vendimin për ta votuar versionin aktual të demarkacionit. Prandaj del se ata duhet të prishen nesër në Kuvend apo në qeveri për shkak të demarkacionit, sepse kanë mendime të ndryshme për këtë çështje. Edhe LDK-ja e ka të aprovuar vendimin për ta votuar demarkacionin, madje Isa Mustafa po bën diferencimin e njerëzve që e kanë mbrojtur sovranitetin dhe territorin e Kosovës.
“Epoka e re”: Por z. Haradinaj u zotua se, edhe nëse bëhet kryeministër, do të qëndrojë mbrapa kauzës së tij për çështjen e demarkacionit me Malin e Zi?
Lajçi: Kështu ka thënë edhe dy-tri ditë para se të hyjë në koalicion me PDK-në. Pra, tha se ‘kemi vija të kuqe për PDK-në e LDK-në’. Duhet të presim derisa të kryhen zgjedhjet, pastaj të shohim se çfarë do të thotë.
“Epoka e re”: Po krijimin e koalicionit të paqes LDK-AKR-Alternativa në krye me Avdullah Hotin, si e keni parë?
Lajçi: Do ta vlerësojnë qytetarët. Megjithëse Hoti është i klanit të Isa Mustafës i cili po qëndron në prapaskenën e lojërave.
“Epoka e re”: A do ta ketë vështirë Albin Kurti kundrejt Ramush Haradinajt dhe Avdullah Hotit?
Lajçi: Ato janë koalicione më të mëdha, por trendi, siç po shihet, po shkon drejt ndryshimeve dhe populli më nuk është i interesuar ta përsërisë qeverisjen e deritashme.
“Epoka e re”: Kush fiton në këto zgjedhje?
Lajçi: E mira e së mirës do të ishte të ndryshojë kjo praktikë e qeverisjes. Do të ishte mirë që këtë herë të shkohet kah ndryshimi. Rinia duhet ta votojë Vetëvendosje!-n sepse e ka programin më të mirë i cili duhet të provohet. Po ashtu, Vetëvendosja! ka një strukturë e cila nuk është e korruptuar siç janë të tjerët. Qytetarët duhet t’ia japin shansin Vetëvendosje!-s.
Shqipe HETEMI
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn